กองทัพภาค 4 ใช้ ม.13 ค้น 2 จุด ล้างอิทธิพลที่สุราษฎร์ธานี
กองทัพภาค 4 ใช้ ม.13 บุกตรวจค้นบ้านเป้าหมาย 2 จุด พื้นที่ อ.เมือง และ อ.พุนพิน จ.สุราษฎร์ธานี หลัง คสช. ได้รับร้องเรียนให้ช่วยกวาดล้างอิทธิพล ยึดปืนและกระสุนจำนวนมาก ด้าน แม่ทัพภาค 4 ลั่น ต้องปราบให้สิ้นซาก ถึงเวลาผู้มีอิทธิพลจะต้องพักผ่อน,เมื่อเวลา 06.00 น. วันที่ 23 มี.ค. พล.ต.พรศักดิ์ พูลสวัสดิ์ รองแม่ทัพภาคที่ 4 ใช้อำนาจตาม ม.13 ตามประกาศหัวหน้า คสช. เข้าตรวจค้นพื้นที่เป้าหมายในเขต พื้นที่ อ.เมือง และ อ.พุนพิน จ.สุราษฎร์ธานี ตามแผนกวาดล้างผู้มีอิทธิพลในอ่าวบ้านดอน หลังมีประชาชนทำหนังสือขอความช่วยเหลือ ไปยัง พล.อ.ประยุทธ์ จันทร์โอชา นายกรัฐมนตรี และหัวหน้า คสช. ให้ดำเนินการกวาดล้างผู้มีอิทธิพล ซึ่งมีพฤติกรรมข่มขู่ คุกคาม ชาวประมงชายฝั่ง รวมถึงผู้เพาะเลี้ยงหอยแครงในบริเวณอ่าวบ้านดอน ซึ่งครอบคลุมพื้นที่ 7 อำเภอ คือ อ.เมือง อ.ท่าชนะ อ.ไชยา อ.ท่าฉาง อ.พุนพิน อ.กาญจนดิษฐ์ และ อ.ดอนสัก,ทั้งนี้ ได้มีการแบ่งกำลังออกเป็น 2 ชุด กระจายเข้าตรวจค้นบ้านเป้าหมาย โดยเฉพาะบ้านพักเลขที่ 20/1 ม.4 ต.บางชนะ อ.เมืองสุราษฎร์ธานี ซึ่งเป็นบ้านพักของนายจรงค์ โอทอง กำนันตำบลบางชนะ รวมถึงบุคคลที่เกี่ยวข้อง รวม 5 จุด ซึ่งจากการเข้าตรวจค้นไม่พบตัวนายจรงค์ แต่สามารถตรวจอายัดอาวุธปืนไรเฟิล 1 กระบอก, ปืนยาวขนาด .22 จำนวน 2 กระบอก และปืนลูกซองยาว 1 กระบอก กระสุนขนาดต่างๆ จำนวนหนึ่ง และพบใบอนุญาตอาวุธปืนขนาดต่างๆ จำนวน 13 ใบ,นอกจากนั้น ในการตรวจค้นจุดอื่นๆ ได้อาวุธปืน ลูกซองยาว 5 นัด จำนวน 1 กระบอก และเครื่องกระสุน กว่า 500 นัด พร้อมควบคุมตัว นายสุรชัย เจริญกิจ อายุ 38 ปี และนายสุรเชษฐ์ เฟื้องเดช อายุ 37 ปี ในข้อหาครอบครองอาวุธปืนและเครื่องกระสุนโดยไม่ได้รับอนุญาต,ส่วนชุดที่ 2 นำโดย ร.ท.อภิชา นาคมุกสิก รอง ผบ.ร้อย ร.25 พัน 3 และ พ.ต.ท.ยศ ชาวเรา สว.สส.ภ.จว.สุราษฎร์ธานี นำกำลังเจ้าหน้าที่ เข้าตรวจค้นพื้นที่ทางทะเล บริเวณอ่าวบ้านดอน พื้นที่ ม.2 ต.ลีเล็ด อ.พุนพิน เพื่อตรวจค้นสิ่งผิดกฎหมายและอาวุธ จำนวน 5 จุด ตรวจอายัดอาวุธปืนพกสั้นขนาด .32 ปืนลูกซองยาว แบบ 5 นัด และกระสุนขนาดต่างๆ 13 นัด ควบคุมตัว นายบัญชา วุฒิจันทร์ อายุ 53 ปี และ นายจักรพงศ์ ณ จินดา อายุ 21 ปี ในข้อหาครอบครองอาวุธปืนและเครื่องกระสุนโดยไม่ได้รับอนุญาต,ต่อมา พล.ท.ปิยวัฒน์ นาควานิช แม่ทัพภาคที่ 4 ได้เดินทางมาตรวจสอบผลปฏิบัติรวมถึงสอบสวนปากคำด้วยตนเอง และได้ร่วมพูดคุยกับ นายพงษ์ศักดิ์ จ่าแก้ว กำนันตำบลทุ่งกง อ.กาญจนดิษฐ์, นายวิชัย จันทเวช กำนันตำบลท่าเคย อ.ท่าฉาง และนายประเสริฐ ชัญจุกรณ์ กำนันตำบลลีเล็ด อ.พุนพิน ซึ่งทั้ง 3 มีบทบาท ในการเพาะเลี้ยงหอยแครงในพื้นที่อ่าวบ้านดอน ก่อนจะเดินทางไปประชุมเพื่อสรุปผลการปฏิบัติงานร่วมกับ นายอวยชัย อินทร์นาค ผวจ.สุราษฎร์ธานี และส่วนราชการที่เกี่ยวข้อง ที่ศาลากลางจังหวัด,พล.ท.ปิยวัฒน์ กล่าวภายหลังว่า การปฏิบัติการครั้งนี้เป็นไปตามนโยบายของนายกรัฐมนตรี ในการกวาดล้างผู้มีอิทธิพล ซึ่งได้มอบหมายให้ พล.ต.พรศักดิ์ พูลสวัสดิ์ รองแม่ทัพภาค 4 เป็นหัวหน้าชุด การตรวจค้นวันนี้ ถือว่ามีความคืบหน้าในการแก้ไขปัญหาผู้มีอิทธิพลในอ่าวบ้านดอน และหลังจากนี้จะมีการดำเนินการอย่างต่อเนื่อง แต่จะใช้วิธีเชิญตัวมาพูดคุย ให้ปรับเปลี่ยนพฤติกรรม หากยังดื้อแพ่ง ก็ต้องดำเนินการขั้นเด็ดขาด และยืนยันว่า ต่อไปจะต้องไม่มีกลุ่มอิทธิพลใดๆในพื้นที่ ที่จะสร้างความเดือดร้อนให้กับบุคคลอื่น เพราะถึงเวลาที่พวกเขาเหล่านั้นต้องพักผ่อนแล้ว,ขณะที่ รองแม่ทัพภาคที่ 4 ในฐานะหัวหน้าชุดเฉพาะกิจ กล่าวว่า ในการเข้าตรวจค้นพื้นที่เป้าหมายครั้งนี้ พบใบอนุญาตอาวุธปืนจำนวนมาก ที่ออกให้กับบุคคล คนเดียว และหลากหลายชนิดอาวุธ ตนจะได้ประสานไปยังผู้ว่าราชการจังหวัด ในฐานะนายทะเบียนท้องถิ่นให้ดำเนินการเพิกถอน ใบอนุญาต เนื่องจากทางการข่าว พบว่าบุคคลที่ได้รับอนุญาตนั้น มีพฤติกรรมเป็นผู้มีอิทธิพล ส่วนตัวนายจรงค์ โอทอง กำนันตำบลบางชนะ เป้าหมายที่เราเข้าตรวจค้นแต่ไม่พบตัว เบื้องต้นจะให้เจ้าหน้าที่เข้าประสานเพื่อเชิญตัวมาพบต่อไป.
กองทัพภาค 4 ใช้ ม.13 บุกตรวจค้นบ้านเป้าหมาย 2 จุด พื้นที่ อ.เมือง และ อ.พุนพิน จ.สุราษฎร์ธานี หลัง คสช. ได้รับร้องเรียนให้ช่วยกวาดล้างอิทธิพล ยึดปืนและกระสุนจำนวนมาก ด้าน แม่ทัพภาค 4 ลั่น ถึงเวลาผู้มีอิทธิพลต้องพักผ่อน 
กวาดล้างอิทธิพล,มาตรา13,สุราษฎร์ธานี,ร้องเรียน,ตรวจค้นบ้านเป้าหมาย